钦定古今图书集成/明伦汇编/家范典/第030卷 > 《烈风七章为吴孝子》史鉴
## 钦定古今图书集成/明伦汇编/家范典/第030卷 > 《烈风七章为吴孝子》史鉴

烈风无停柯，凝霜变青草。年命苦相催，寿者何期少。
惜哉延陵孙，徂谢无乃早。孤儿未能行，寡妻年尚小。
含凄教诗书，洒泪相携抱。矢心期自持，有如白日皎。
白日出东北，莫向西南流。谁知贞烈名，亦应宫掖求。
郡县苦见迫，强命登行舟。恸哭与儿诀，相见永无由。
生当长戚戚，死当长悠悠。

悠悠与戚戚，哀怨无终极。有诏属藩王，随例之封国。
寂寞掩长门，仿佛思故域。丘垄不复知，孤儿长在忆。
梦中或见之，觉后那可得。相离三千里，安能来母侧。
“母侧儿不来，儿悲无已时。升高望母居，路远莫见之。”
浮云暗邦国，远树含悲飔。白日忽西昃，景在桑榆期。
顾瞻起长叹，吞声泪涟洏。

涟洏竟何益，誓将求四方。崎岖指东广，迢递转西江。
行行异川陆，冉冉变温凉。层峦翳云日，巨浸腾蛟龙。
畏途良险艰，十步九徬徨。谁谓君门远，万里终能通。
陈情叩阍陛，昧死干贤王。

“贤王敦孝理，下令许迎归。谁知病已革，不绝仅如丝。”
龥天代以身，刲股持作糜。张目忽能视，言动如有知。
濒死得一见，惊号更相持，哀声彻天地，旁人亦酸悲，
酸悲复呜咽。哀哉终殒绝。本图得生还，岂料是死别。
衔哀理归柩，水舟仍陆辙。江湖多风涛，谿谷深雨雪。
间关几千里，终焉祔先穴。山高亦有崩，水深亦有竭。
孰知哀慕心，终古不可灭。